এ দেশে উত্তরপ্রদেশকে ভারতীয় রাজনীতির ভরকেন্দ্র হিসেবে ধরা হয়। সেই উত্তরপ্রদেশ আজও কেন্দ্রের সরকারের শক্তিশেল। সে রাজ্যের সরকারও বিপুল সংখ্যাধিক্যে চালানোর দায়িত্ব পেয়েছেন ‘গেরুয়া সন্ন্যাসী’ যোগী আদিত্যনাথের নেতৃত্বে পদ্মশিবির। ফলে সেই রাজ্যে শাসকের রণনীতি বা রণকৌশল স্বাভাবিক কারণেই দেশের মানুষের চোখে বিশেষ কৌতূহলের বিষয়বস্তু। সম্প্রতি সেই রাজ্য সরকার সে রাজ্যের অন্যতম প্রাচীন শহর এলাহাবাদের নাম পরিবর্তন করে ‘প্রয়াগরাজ’ করার সিদ্ধান্ত নিয়েছে। যুক্তি হিসেবে হাজির করা হচ্ছে পাঁচশো বছর আগে সম্রাট আকবর ক্ষমতার জোরে প্রয়াগরাজ নাম পাল্টে করেছিলেন ইলাহাবাদ। ফলে এখন বদলার পালা নামবদলের মধ্যে দিয়ে। যদিও এর পক্ষে সুনির্দিষ্ট ঐতিহাসিক তথ্যপ্রমাণ গেরুয়া পণ্ডিতরা পেশ করতে পারেননি। ইতিহাস বলে সম্রাট আকবরের দীন ইলাহি ধর্মভাবনা দানা বাঁধার সময় ইলাহাবাদ শহরের নামকরণ হয়। ইলাহাবাদ শব্দের পোশাকি অর্থ হল ‘ঈশ্বরের আবাস’। তর্কের খাতিরে যদি ধরাও যায় যে ক্ষমতার জোরে সম্রাট আকবর ওই নাম পরিবর্তন করেছিলেন তবে আজও কি যোগী আদিত্যনাথরা জনমত যাচাই না করেই ক্ষমতার জোরে সেই ‘ঐতিহাসিক ত্রুটি সংশোধন’-এর পথে হাঁটছেন না? এই বদলের পক্ষে জনমত হিসেবে তাঁরা তুলে ধরছেন তাঁদের নির্বাচনী সাফল্যকে। ভুলে যাচ্ছেন, যে সুশাসনের প্রতিশ্রুতি দিয়ে সে রাজ্যে ক্ষমতায় এসেছিলেন, সেই রাজ্যে কৃষি-শিল্প-কর্মসংস্থান শিশুমৃত্যু থেকে আইনশৃঙ্খলা, সবই বিপর্যয়ের ইঙ্গিত বহন করছে। দিনেদুপুরে সাংবাদিকদের ক্যামেরার সামনে এনকাউন্টারের সরাসরি সম্প্রচার রেকর্ড করা হচ্ছে। রাজ্যের বেপরোয়া পুলিশ বাহিনী ট্রাফিক আইন লঙ্ঘনের অভিযোগে প্রকাশ্য রাস্তায় গুলি করে মারছে মানুষকে। যদি এলাহাবাদ শহরের কথাই ধরা যায়, রাস্তাঘাট, যানজট, গণপরিবহণ, পানীয় জল, বায়ু দূষণ, জল নিকাশি, জনস্বাস্থ্য সবেতেই বেহাল অবস্থা হাজার বছরের পুরনো এই শহরের। এই অবস্থায় পরিকাঠামোর মান উন্নয়নের বিশেষ পরিকল্পনা না থাকলেও নির্দিষ্ট পরিকল্পনা ছকে আগামী লোকসভা ভোটের আগে জানুয়ারিতে শহরে অর্ধকুম্ভকে কুম্ভে পরিণত করার মুখবন্ধ হিসেবে ভাবা হয়েছে ইলাহাবাদের এই নামবদল।